CELEX: C2004/273/46
Language: da
Date: 2004-11-06 00:00:00
Title: Sag C-413/04: Sag anlagt den 27. september 2004 af Europa-Parlamentet mod Rådet for Den Europæiske Union

6.11.2004   
            
            
               DA
            
            
               Den Europæiske Unions Tidende
            
            
               C 273/25
            
         Sag anlagt den 27. september 2004 af Europa-Parlamentet mod Rådet for Den Europæiske Union
   (Sag C-413/04)
   (2004/C 273/46)
   Ved De Europæiske Fællesskabers Domstol er der den 27. september 2004 anlagt sag mod Rådet for Den Europæiske Union af Europa-Parlamentet ved A. Baas og U. Rösslein, som befuldmægtigede, og med valgt adresse i Luxembourg.
   Parlamentet har nedlagt følgende påstande:
   
               —
            
            
               Rådets direktiv 2004/85/EF af 28. juni 2004 om ændring af Europa-Parlamentets og Rådets direktiv 2003/54/EF for så vidt angår anvendelsen af visse bestemmelser i Estland (1) annulleres.
            
         
               —
            
            
               Rådet tilpligtes at betale sagens omkostninger.
            
         Søgsmålsgrunde og væsentligste argumenter:
   Artikel 57 i tiltrædelsesakten af 2003 udgør ikke et passende retsgrundlag for vedtagelsen af det anfægtede direktiv. Denne bestemmelse har til formål at tilpasse fællesskabsretten til tiltrædelsen og gøre de fællesskabsretsakter, der ikke er blevet tilpasset ved selve tiltrædelsesakten, anvendelige på de nye medlemsstater. Følgelig kan andre ændringer ikke foretages med hjemmel i aktens artikel 57. Denne bestemmelse kan ikke anvendes til at indføre undtagelsesbestemmelser til fællesskabsretsakter, og frem for alt ikke sådanne, der går videre end dem, der udtrykkeligt er fastsat og afgrænset ved tiltrædelsesakten.
   Det anfægtede direktiv er ikke tilstrækkeligt begrundet, eftersom den berettigede anvendelse af tiltrædelsesakten af 2003 som retsgrundlag ikke fremgår af nogen betragtninger til eller af andre bestemmelser i direktivet.
   
      (1)  EUT L 236 af 7.7.2004, s. 10.